**Bog čuva bedake**

Trebalo je to biti najbolje ljetovanje u mom životu. Uspio sam nagovoriti baku da s nama ljetuju moj najbolji prijatelj Kristijan, zvan Kiki, i njegova baka Vera. Kada smo kretali iz Bedekovčine, nisam ni slutio da će mi se ovo ljetovanje zauvijek urezati u pamćenje.

Stigli smo u Rogoznicu, meni najljepše mjesto na svijetu i srca su nam pucala od sreće. Nema više učenja, nema više zadaće i sada je konačno na redu čista uživancija. Rogoznica je za mene drugi dom. Od prve godine života svako ljeto dva mjeseca provodim u Rogoznici i tamo imam jako dobre i drage prijatelje. Kikija sam odmah sa svima upoznao i on se dobro uklopio u našu ljetnu klapu. Ubrzo smo se totalno opustili i uživali u ljetnim radostima. Svaki dan poslije obilnog doručka, kojeg su s ljubavlju spremale naše bake, odlazili smo na plažu. Tamo smo se družili s prijateljima, plivali, ronili, skakali u more i bilo nam je odlično. Točno u podne morali smo doći na ručak, a poslijepodne opet smo bili na plaži, izležavali smo se u sjeni borova i vodili glupave razgovore. Navečer smo s društvom odlazili do grada na sok ili sladoled. Taj scenarij plaža-jelo-plaža-grad ponavljao se svaki dan i nakon tjedan dana već nam je pomalo dosadio. Odlučili smo unijeti dašak uzbuđenja u naše mlade živote. Jednog dana poslije ručka odlučili smo se iskrasti na Zmajevo oko. Zmajevo oko je jezero u blizini Rogoznice okruženo visokim stijenama. Znali smo da tamo ozbiljniji momci odlaze skakati. Odmah sam znao da to neće dobro završiti jer sam se prisjetio obećanja koje sam dao roditeljima da neću skakati na Zmajevom oku dok sam s bakom na ljetovanju. Baka nam je to isto strogo zabranila i rekla da su ti koji tamo skaču čisti luđaci. Eh da, mi smo odlučili biti ti luđaci. Bake su poslije ručka bezbrižno drijemale kada smo se mi uputili prema Zmajevom oku. Njima smo ostavili poruku da smo otišli po sladoled. Pridružila su nam se još dva prijatelja Ivan i Patrik. Na putu do jezera dogovarali smo se kakve ćemo sve skokove izvesti i s kojih visina ćemo skakati. Adrenalin nas je pucao i osjećao sam se kao da ću poletjeti. Kada smo stigli do jezera i kada smo vidjeli kako su to visoke i strme stijene oko jezera, entuzijazam nam je malo splasnuo, ali nitko nije htio odustati. Kiki je ugledao tablu na kojoj su pisale zanimljivosti o jezeru. Pročitao je da u jezeru živi zmaj koji proždire sve što uđe u jezero i rekao je da on neće skočiti. To me je razljutilo i nazvao sam ga kukavicom. Pokušao sam ga nagovoriti da skočimo zajedno, ali ni to nije upalilo.

Zatim je uslijedio najgluplji potez u mom životu. Gurnuo sam ga preko ruba i odmah to požalio, ali bilo je prekasno. Vidio sam kako je rukom zahvatio rub stijene i njegovu bolnu facu. Brzo i bez razmišljanja skočio sam za njim i pomogao mu da dopliva do stijene. Kada smo izašli na obalu vidjeli smo da je Kikijeva ruka već počela naticati, a nakon pet minuta nije ju smio ni taknuti ni pomaknuti. Ivan i Patrik su se preplašili i dali su petama vjetra. Meni nije ništa drugo preostalo nego da nazovem baku. Bake su stigle jako uzrujane. Morali smo Kikija voziti u Šibenik na hitnu. Tamo je dobio gips jer mu je ruka bila slomljena. Kada smo se vratili u Rogoznicu, bake su počele plakati i jadikovati što se sve moglo desiti zbog naših gluposti. Ja sam se osjećao jadno tim više što me Kiki nije cinkao da sam ga ja gurnuo. Drugi dan smo spakirali stvari i otišli kući.

Kod kuće su nas čekali bijesni roditelji kojima smo sve morali objasniti. Tada nisam mogao više šutjeti i sve sam priznao, morao sam odgovarati za to što sam učinio. Ne moram vam ni reći što se zatim zbilo. Osim prodika o uništenom povjerenju i preuzimanju odgovornosti za svoja djela, ostatak ljeta proveo sam u kazni. Roditelji su mi napravili cijeli spisak obaveza koje sam morao raditi, a morao sam kositi i Kikijev travnjak jer on zbog slomljene ruke to nije mogao. Roditelji su mi s vremenom oprostili, Kiki mi nije ni zamjerio jer je napokon do mile volje mogao ljenčariti, a to je njegov omiljeni hobi.

Sam sebi tu glupost ipak nikada neću oprostiti jer sam mogao ostati bez najboljeg prijatelja.

**Maksim Šenjug,7.r.**

**OŠ Bedkovčina**

**Mentor:Marko Valec,prof.**